B. Bugár, podpredseda NR SR: (2002-03-14):
Prvé obvinenie v odôvodnení návrhu je, že nerešpektujem uznesenie Národnej rady Slovenskej republiky, lebo vraj toto uznesenie odmieta používanie zákona na území Slovenskej republiky. No, vážené kolegyne, vážení kolegovia, tak si to prečítajte, či toto uznesenie zakazuje prevziať preukaz zahraničného Maďara. A o čom je ten preukaz zahraničného Maďara, keď už o tom diskutuje pomaličky aj školák? Či ste už vôbec niekedy videli, že ten preukaz obsahuje jednoznačne štyri výhody mimo územia Slovenskej republiky na území Maďarskej republiky. Neexistuje! Ten preukaz nemá platnosť na území Slovenskej republiky. Tie výhody sú takéto: cestovné, študentské, pedagogické a pracovné. Všetky tieto výhody platia na území Maďarskej republiky. Je to porušením uznesenia Národnej rady Slovenskej republiky? Ak ani preukaz, ani tieto výhody neplatia na území Slovenskej republiky? Tiež sa môžem pýtať tak, ako sa pýtali ďalší kolegovia. Druhá poznámka je, tiež v tej dôvodovej správe máte také tvrdenie, že som preukaz prevzal na kongrese FIDESZ-u v Budapešti. No, nehnevajte sa! Keby som podal takýto návrh, tak by som aspoň preveril určité skutky a nevymýšľal by som nezmysly. Tretia poznámka, že vraj ohrozujem zvrchovanosť a územnú celistvosť Slovenskej republiky. Myslím si, že je to urážlivé pre mocenské orgány štátu. Uráža a môže to urážať práve tieto orgány, lebo tí, ktorí napísali tento dokument, túto dôvodovú správu, predpokladajú, že prevzatím jedného alebo aj tisícov týchto preukazov je možné ohroziť územnú celistvosť Slovenskej republiky. Takto chránime, takto ochraňujeme územnú celistvosť Slovenskej republiky a jednotu, že stačí prevziať jeden preukaz alebo aj tisíce preukazov a už máme po tejto republike? No ja by som sa hanbil také niečo napísať! Štvrtá poznámka. Ak sú pravdivé tie obvinenia, akože porušujem zákony, sľub poslanca alebo Ústavy Slovenskej republiky, myslím si, vážení iniciátori môjho odvolania, že vašou psov povinnosťou je podať trestné oznámenie. V tom momente, keď podáte trestné oznámenie a začne sa takéto konanie, požiadam Národnú radu, aby ma zbavila imunity, lebo sa budem brániť pred súdom. Ale ak to pravda nie je, tak to musím označiť, prepáčte mi to, za obyčajnú predvolebnú rétoriku. Ak chcete možnože súťaž medzi Slovenskou národnou stranou, ktorá iniciovala cez svojich poslancov disciplinárne konanie voči mne, a medzi poslancami Pravej Slovenskej národnej strany, ktorí na to museli nejako reagovať, lebo potrebujú nejakým spôsobom dokázať svojim voličom, že aj oni sú, dá sa povedať, zástancovia, ochrancovia slovenskej štátnosti. Ale nehnevajte sa, nečakajte, že ja alebo moji kolegovia sa zapojíme do tejto súťaže, do tohto procesu. Len toľko som chcel povedať, aby ste si uvedomili, čo ste iniciovali. Na základe čoho ste to iniciovali a aké argumenty používate. Normálne vás vyzývam, ak ste presvedčení, že som porušil zákony, ústavu alebo sľub poslanca, iniciujte normálny trestný proces alebo trestné oznámenie. Budem rád, ak budem mať možnosť obhajovať sa pred súdom, aby som dokázal, že žiadny zákon žiadny Maďar, ktorý má takýto preukaz, neporušil a ani neporuší. My jednoznačne budujeme tento štát aj v zahraničí, aj tu – na rozdiel od niektorých, ktorí tu diskutovali. Ďakujem za pozornosť. (Potlesk.) J. Migaš, predseda NR SR: Faktické poznámky na vystúpenie podpredsedu Národnej rady: pán poslanec Cuper ako prvý, poslanec Sitek ako posledný. Uzatváram možnosť sa prihlásiť s faktickou poznámkou. Nech sa páči, pán poslanec Ján Cuper. J. Cuper, poslanec: Béla, prosím ťa, skoro si ma rozplakal, len si nemal až tak veľmi prifarbovať svoju barančiu kožu. Pokiaľ ide o zákon o zahraničných Maďaroch, na niektoré veci si zámerne zabudol, že ten preukaz by ťa oprávňoval, ak by si dal deti, ak by si mal dve, do maďarskej školy, tak by si dostal po 20 000 forintov, čo je etnická korupcia. To je po prvé. Podpísaný si aj pod nadáciou Za spoločné ciele. Už som ti povedal, že spoločný cieľ tu slovenských Maďarov aj maďarských je veľké Maďarsko. To sa až príliš dobre podobá na historické skúsenosti, ktoré tu už raz boli a ktoré viedli k Viedenskej arbitráži a odtrhnutiu južného Slovenska. Táto historická skúsenosť sa Slovákom ťažko zabúda. Či sa vám to páči, alebo nie. A ak už ide o to, či na ňu máme zabudnúť, alebo nie, tak pán Orbán robí všetko, aby sme na ňu nezabudli. A ak tu niekto rozoštváva vzťahy v strednej Európe, a to napísala aj dnešná poľská Politika, tak to sú práve maďarskí predstavitelia, najmä pán Orbán, s ktorým sa pán Bugár často objíma v Budapešti. A preto už som povedal, to by si chcel, aby sa voči tebe začalo trestné stíhanie, lebo by si chcel, aby z teba urobili martýra. Samozrejme, že nie. Ale jednoznačne si má vláda svoje povinnosti plniť a zakázať činnosť nadácie „Za spoločné ciele“ na území Slovenskej republiky. A ty ako občan Slovenskej republiky podliehaš zvrchovanosti tohto štátu. Preto zákon, na základe ktorého také preukazy zahraničného Maďara vydávajú, je v rozpore s medzinárodným právom. Nemôžeš byť... (Zaznel zvuk časomiery.) J. Migaš, predseda NR SR: Panie poslankyne, páni poslanci, poprosím vás, ktorí ste mimo rokovacej miestnosti, aby ste sa dostavili do rokovacej miestnosti. Predpokladám, že o 15-20 minút pristúpime k tajnému hlasovaniu. (Reakcie z pléna.) Pretože je to napísané v Ústave Slovenskej republiky. Prosím vás, alebo žiadam vás, aby ste prišli do rokovacej miestnosti, predpokladám, že o 20 minút začneme hlasovať. Nech sa páči, pán poslanec Jaroslav Paška, nech sa páči. Zapnite mikrofón pánu poslancovi Paškovi.